কেন্দ্রীয় সরকারের নাগরিকত্ব সংশোধনী বিল নিয়ে অসমে প্রবল চাপে বিজেপি
নাগরিকত্ব সংশোধনী বিল প্রত্যাহার না করা হলে জোট ছাড়ার হুমকি দিয়েছে অসম গণ পরিষদ। ইতিমধ্যেই পঞ্চায়েত নির্বাচনে আলাদা লড়ার কথা ঘোষণাও করেছে তারা।
কেন্দ্রীয় সরকারের নাগরিকত্ব সংশোধনী বিল নিয়ে অসমে প্রবল চাপে বিজেপি। নাগরিকত্ব সংশোধনী বিলকে সমর্থন করায় দলের অভ্যন্তরে প্রবল অসন্তোষ সৃষ্টি হয়েছে। এমনকী বিজেপির সদস্য পদ ছেড়ে দেওয়ার প্রবণতা লক্ষ্য করা যাচ্ছে। ইতিমধ্যেই বিশ্বনাথ জেলার ৩৫ জন নেতা বিজেপি ছেড়েছেন। এরা সকলেই যোগ দিয়েছেন কংগ্রেসে বলে খবর। মন্ত্রিসভার সদস্য তথা অসমের বিজেপি প্রধান রঞ্জিত দাসের কেন্দ্র বিশ্বনাথ। এঁরা সকলেই নাগরিকত্ব সংশোধনী বিল নিয়ে ক্ষুব্ধ। সম্প্রতি দল ছেড়েছেন আরও এক বিজেপি বিধায়ক। নাগরিকত্ব সংশোধনী বিল প্রত্যাহার না করা হলে জোট ছাড়ার হুমকি দিয়েছে অসম গণ পরিষদ। ইতিমধ্যেই পঞ্চায়েত নির্বাচনে আলাদা লড়ার কথা ঘোষণাও করেছে তারা। নাগরিকত্ব সংশোধনী বিল ২০১৬ অনুযায়ী বাংলাদেশ, পাকিস্তান এবং আফগানিস্তান থেকে আগত অ-মুসলিম (হিন্দু, শিখ, খ্রিষ্টান, বৌদ্ধ) শরণার্থীদের ভারতের নাগরিকত্ব দেওয়া হবে। এই বিলের তীব্র বিরোধিতা করছে অসম গণ পরিষদ (এজিপি)। তাদের দাবি, বাংলাদেশি হিন্দুদের (বাঙালি) নাগরিকত্ব প্রদান করলে অসমীয়াদের অস্তিত্ব সংকটে পড়বে।